b"\n_START_ARTICLE_\nLlevant Meridional\n_START_PARAGRAPH_\nEl Llevant Meridional \xc3\xa9s una regi\xc3\xb3 geogr\xc3\xa0fica que abasta la meitat meridional del Llevant. Correspon aproximadament a Israel, Palestina i Jord\xc3\xa0nia; Algunes definicions tamb\xc3\xa9 hi inclouen el sud del L\xc3\xadban, el sud de S\xc3\xadria o la pen\xc3\xadnsula del Sina\xc3\xad. Com que es tracta d'una denominaci\xc3\xb3 purament geogr\xc3\xa0fica, els arque\xc3\xb2legs i historiadors la fan servir de vegades per evitar les connotacions pol\xc3\xadtiques i religioses d'altres noms de la regi\xc3\xb3._NEWLINE_Igual que gran part del sud-oest d'\xc3\x80sia, el Llevant Meridional \xc3\xa9s una regi\xc3\xb3 \xc3\xa0rida que es compon majorit\xc3\xa0riament de deserts i estepes seques, amb una franja estreta de clima temperat m\xc3\xa9s humit a la costa mediterr\xc3\xa0nia. La forma de relleu m\xc3\xa9s important \xc3\xa9s la vall del rift del Jord\xc3\xa0, una secci\xc3\xb3 de la Gran Vall del Rift que parteix la regi\xc3\xb3 en dos de nord a sud i cont\xc3\xa9 el Mar de Galilea, el riu Jord\xc3\xa0 i la Mar Morta, el punt m\xc3\xa9s baix de la superf\xc3\xadcie terrestre._NEWLINE_El Llevant Meridional t\xc3\xa9 una llarga hist\xc3\xb2ria i \xc3\xa9s una de les parts del m\xc3\xb3n m\xc3\xa9s estudiades pels arque\xc3\xb2legs. Probablement fou el primer lloc colonitzat pels hominins primitius i humans moderns despr\xc3\xa9s de la seva sortida d'\xc3\x80frica. Per tant, t\xc3\xa9 una gran riquesa arqueol\xc3\xb2gica corresponent a l'edat de pedra, que es remunta a fa 1,5\xc2\xa0milions d'anys. A m\xc3\xa9s a m\xc3\xa9s, s'hi troben alguns dels assentaments urbans m\xc3\xa9s antics i correspon a les parts occidentals del Creixent F\xc3\xa8rtil."